สปส.อู้ฟู่กำไร3.2หมื่นล้าน
ประกันสังคมโกยกำไรปี 2553 ถึง 3.2 หมื่นล้านบาท บอร์ดไฟเขียวลงทุนต่างประเทศอีก 600 ล้านเหรียญสหรัฐ
28 ธ.ค. 2553

ประกันสังคมโกยกำไรปี 2553 ถึง 3.2 หมื่นล้านบาท บอร์ดไฟเขียวลงทุนต่างประเทศอีก 600 ล้านเหรียญสหรัฐ 
นายปั้น วรรณพินิจ เลขาธิการคณะกรรมการประกันสังคม (สปส.) เปิดเผยว่า ในปี 2553 ประกันสังคมสามารถบริหารเงินลงทุนได้ผลตอบแทน 3.2 หมื่นล้านบาท จากปัจจุบันมีเงินลงทุนรวมประมาณ 7.8 แสนล้านบาท ทั้งนี้แต่ละปีจะมีเงินลงทุนประมาณ 1.5 แสนล้านบาท โดยแยกเป็นเงินจากการเก็บสมทบ 6 หมื่นล้านบาท และเงินลงทุนที่ครบกำหนดระยะเวลาไถ่ถอน 8 หมื่นล้านบาท
สำหรับผลตอบแทนดังกล่าวถือว่าน่าพอใจ โดยในปีที่แล้วมีกำไรแค่ 2.8 หมื่นล้านบาท และเฉลี่ยเพิ่มแค่ปีละ 2,000 ล้านบาท แต่ปีนี้เพิ่ม 4,000 ล้านบาท 
ปัจจุบัน สปส.มีเงินลงทุนประมาณ 7.8 แสนล้านบาท แบ่งเป็นการลงทุนในหลักทรัพย์ที่มีความมั่นคง 80% หรือประมาณ 6.4 แสนล้านบาท ลงทุนในหลักทรัพย์ที่มีความเสี่ยง 20% หรือ 1.41 แสนล้านบาท ซึ่งมีการลงทุนในต่างประเทศแล้ว 3 ครั้ง รวมวงเงิน 650 ล้านเหรียญสหรัฐ เช่น การลงทุนตราสารหนี้ภาครัฐและเอกชนอ้างอิง และมีการลงทุนด้านสังคม 10% หรือประมาณ 2.79 หมื่นล้านบาท 
นายสมเกียรติ ฉายะศรีวงศ์ ปลัดกระทรวงแรงงาน ในฐานะประธานคณะกรรมการประกันสังคม กล่าวว่า เมื่อวันที่ 27 ธ.ค. ที่ประชุมคณะกรรมการประกันสังคม (บอร์ด สปส.) มีมติเห็นชอบให้ สปส.นำเงินไปลงทุนในต่างประเทศ 600 ล้านเหรียญสหรัฐ หรือประมาณ 1.8 หมื่นล้านบาท 
พร้อมกันนี้ ได้มอบหมาย สปส. ให้ดำเนินการคัดเลือกบริษัทจัดการหลักทรัพย์เข้ามาบริหารการลงทุน 3 บริษัท และแบ่งเงินลงทุนให้บริษัทละ 200 ล้านเหรียญสหรัฐ หรือประมาณ 6,000 ล้านบาท กำหนดให้ลงทุนใน 3 ประเภท ได้แก่ กองทุนตราสารหนี้ หุ้น และอสังหาริมทรัพย์ โดยยึดนโยบายให้ลงทุนในตราสารหนี้ 60% และลงทุนในหุ้นและอสังหาริมทรัพย์ 40% ซึ่งคาดว่าจะได้ผลตอบแทนไม่ต่ำกว่า 5-8% ซึ่งสูงกว่าการลงทุนในไทย 
สำหรับการคัดเลือกบริษัทจัดการหลักทรัพย์จะมีการตั้งคณะอนุกรรมการเพื่อมาคัดเลือกโดยเฉพาะ โดยกำหนดคุณสมบัติของบริษัทจะต้องเป็นบริษัทที่ขึ้นทะเบียนกับคณะกรรมการกำกับหลักทรัพย์และตลาดหลักทรัพย์ (ก.ล.ต.) และบริษัทที่ได้รับคัดเลือกจะต้องหาบริษัทร่วมลงทุนในต่างประเทศ โดยต้องมีขนาดสินทรัพย์บริหาร 5 หมื่นล้านเหรียญสหรัฐ ทั้งนี้คาดว่าจะได้ข้อสรุปกลางปี 2554 
“การลงทุนในต่างประเทศช่วงนี้ มีความได้เปรียบเนื่องจากเป็นช่วงที่เงินบาทแข็งค่า ส่วนตลาดในต่างประเทศที่ สปส. สนใจจะเข้าไปลงทุนในตลาดหุ้น คือตลาดใหม่ในประเทศที่กำลังพัฒนา ส่วนตลาดอสังหาริมทรัพย์มองไปที่แถบยุโรปซึ่งราคาถูกลงมาก อย่างไรก็ตาม การลงทุนครั้งนี้ใช้เงินลงทุนคิดเป็นสัดส่วนเพียง 2% จากเดิมที่มีกรอบการลงทุนในต่างประเทศไม่เกิน 10% ของเงินกองทุนทั้งหมด 7.8 แสนล้านบาท” นายสมเกียรติ กล่าว
นอกจากนี้ สปส.ยังได้เสนอให้ขยายอายุการรับเงินบำนาญ หรือเกษียณจากอายุ 55 ปี เพิ่มเป็น 58-60 ปี เพื่อชะลอการไหลออกของเม็ดเงินชราภาพที่จะเริ่มจ่ายเงินในปี 2557 แต่ยังไม่มีการกำหนดอัตราการเพิ่มเงินสมทบนำส่งเพิ่ม
 นายสมเกียรติ กล่าวว่า ในวันที่ 30 ธ.ค.นี้ กระทรวงแรงงานเชิญหน่วยงานที่เกี่ยวข้องมาหารือหามาตรการป้องกันความเสี่ยงของกองทุนประกันสังคม หลังจากที่สภาที่ปรึกษาเศรษฐกิจและสังคมแห่งชาติ (สป.) ส่งรายงานคาดการณ์ปัญหาความเสี่ยงของกองทุนประกันสังคมว่าอาจอยู่ในภาวะล้มละลายไปยังนายกรัฐมนตรี